**Základná škola, L. Kossutha 580/56, 077 01 Kráľovský Chlmec**

**PRAVIDLÁ DIŠTANČNEJ FORMY VYUČOVANIA**

Vyučovanie dištančnou formou sa realizuje v prípade, že nie je možné zabezpečiť prezenčné vyučovanie. Uskutočňuje sa v súlade so školským poriadkom, je pre žiakov **povinné** a je **klasifikované** na základe Metodického pokynu č. 22/2011 na hodnotenie žiakov základnej školy.

Dištančné vzdelávanie žiakov školy prebieha prostredníctvom elektronickej komunikácie s vyučujúcimi **nasledujúcimi formami**:

* online vyučovacie hodiny pomocou videokonferencie (ZOOM, Webex, Google meet)
* prostredníctvom portálu [www.bezkriedy.sk](http://www.bezkriedy.sk), [www.zskossutkch.edupage.org](http://www.zskossutkch.edupage.org)

On-line vyučovacie hodiny sa organizujú v čase, ktorý zodpovedá rozvrhu, ktorý bol žiakom daný. V prípade neúčasti žiaka na on-line hodine vyučujúci zaznamená jeho neprítomnosť do triednej knihy. Pre žiakov a ich zákonných zástupcov z toho vyplývajú nasledovné povinnosti

**Žiak je povinný:**

1. Pravidelne sledovať [www.bezkriedy.sk](http://www.bezkriedy.sk), [www.zskossutkch.edupage.org](http://www.zskossutkch.edupage.org) kam jednotliví učitelia posielajú pokyny a materiály k dištančnému vzdelávaniu.

2. Dodržiavať rozvrh hodín a prihlasovať sa na vyučovacie hodiny v stanovenom čase a pod svojím vlastným menom.

3. Na začiatku vyučovacej hodiny mať zapnutý mikrofón aj kameru (počas kontroly prítomnosti) a ďalej postupovať podľa pokynov vyučujúceho

4. Mať vopred pripravené pomôcky na vyučovaciu hodinu (učebnica, zošit, písacie potreby a pod.)

5. **Aktívne sa zapájať do vyučovacieho procesu**, rešpektovať pokyny vyučujúceho a reagovať na vyzvanie vyučujúceho. Žiak, ktorý opakovane počas vyučovacej hodiny nereaguje na oslovenia vyučujúceho, sa považuje za neprítomného na vyučovacej hodine. Aktívna práca žiaka počas on-line vyučovania, plnenie zadaných úloh a odovzdávanie vypracovaných zadaní bude súčasťou polročného a koncoročného hodnotenia žiaka.

6. Ak sa žiak dištančného vzdelávania nemôže zúčastniť (lekárske, rodinné dôvody....), jeho neprítomnosť ospravedlňuje zákonný zástupca triednemu učiteľovi najneskôr do 3 dní

7. V prípade akýchkoľvek technických problémov (problémy s pripojením, kamerou, mikrofónom) žiak alebo rodič kontaktuje triedneho učiteľa

8. V prípade, ak sa vyučujúci nepripojí na on-line hodinu z dôvodu technických problémov, informuje žiakov o ďalšom postupe na stránke [www.bezkriedy.sk](http://www.bezkriedy.sk) (napr. zadá úlohu na samostatnú prácu)

**Žiak má zakázané:**

1. Akýmkoľvek spôsobom rušiť priebeh vyučovacej hodiny a bez povolenia vyučujúceho zasahovať do priebehu on-line hodiny (písanie do zdieľaného obsahu, kontaktovanie spolužiakov a pod.)

2. Podľa platnej legislatívy je prísne zakázané nahrávať a následne akýmkoľvek spôsobom šíriť a zverejňovať obrazový, zvukový alebo audiovizuálny záznam z on-line vyučovacej hodiny bez vopred získaného súhlasu všetkých zúčastnených osôb.

**Pre zákonného zástupcu žiaka vyplývajú nasledujúce povinnosti**:

1. Pravidelne sledovať stránku školy a portál [www.bezkriedy.sk](http://www.bezkriedy.sk) a [www.zskossutkch.edupage.org](http://www.zskossutkch.edupage.org) a riadiť sa aktuálnymi pokynmi školy.

2. Dohliadať a zodpovedať za to, aby sa žiak prihlasoval na on-line hodiny v stanovenom čase a svedomito vypracovával úlohy zadané vyučujúcimi.

3. Ak sa žiak dištančného vzdelávania nemôže zúčastniť (lekárske, rodinné dôvody, technické problémy...), jeho neprítomnosť **ospravedlňuje výhradne zákonný zástupca** triednemu učiteľovi najneskôr **do 3 dní**.

4. Opakované neskoré prihlásenie žiaka na vyučovacie hodiny z dôvodu technických problémov ospravedlňuje triednemu učiteľovi zákonný zástupca žiaka.

5. Zabezpečiť programy, v ktorých vyučujúci posielajú zadania a učebné materiály (MS Word, PowerPoint, PDF)

6. V prípade, že sa žiak bezdôvodne nezúčastní dištančnej formy vzdelávania a zákonný zástupca neospravedlnení do 3 dní jeho neprítomnosť triednemu učiteľovi (telefonicky, elektronicky), žiak bude mať neospravedlnenú hodinu.

V prípade nerešpektovania pravidiel vyplývajúcich z realizácie dištančného vyučovania, bude škola postupovať v súlade so školským poriadkom a podľa závažnosti previnenia pristúpi k disciplinárnym opatreniam (napomenutie, pokarhanie, znížená známka zo správania).Vyučujúci má právo vylúčiť z vyučovacej hodiny žiaka, ktorý svojím správaním narúša proces alebo iným spôsobom porušuje vnútorný poriadok školy.